**ZAPISNIK**

s **12. sjednice** Gradskog vijeća Grada Makarske,

održane **21. prosinca 2018.** godine

u gradskoj vijećnici

***(tonski zapisnik sjednice je dostupan na www.makarska.hr)***

Početak u 10 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 15 od 17 vijećnika kao i da je održavanje sjednice pravovaljano.

 **Sjednici nazočni vijećnici:**

1. Marija Lelas
2. Marko Ožić-Bebek
3. Miro Mucić
4. Ivan Kotarac
5. Daniela Primorac
6. Neven Vranješ
7. Tonći Bilić
8. Sretan Glavičić
9. Gordana Muhtić
10. Jagoda Martić
11. Milan Grbavac
12. Hloverka Novak Srzić
13. Ivan Perić
14. Ivan Šimić
15. Siniša Srzić

**Odsutni vijećnici:**

1. Marko Raos
2. Josip Paunović

 **Ostali nazočni:**

 1. Jure Brkan, gradonačelnik Grada Makarske

 2. Dražen Nemčić, zamjenik gradonačelnika Grada Makarske

 3. Joze Vranješ, zamjenik gradonačelnika Grada Makarske

 4. Lara Rakušić Ivanković, tajnica Gradskog vijeća Grada Makarske

 5. Angela Kuran, v.d. pročelnice Upravnog odjela za financije i proračun

 6. Matko Lovreta, pročelnik Upravnog odjela za komunalne djelatnosti

 7. Dražen Kuzmanić, v.d. pročelnika Upravnog odjela za društvene djelatnosti

 8. Antonio Zec, v.d. upravitelja Pogona za obavljanje komunalnih djelatnosti

 9. Tonći Vuković, voditelj Odsjeka za provedbu dokumenata prostornog uređenja i

 građenja u Upravnom odjelu za prostorno uređenje i graditeljstvo

 10. Mirna Kostanić Antunović, unutarnja revizorica

 11. Tonći Batinić, viši stručni suradnik u Uredu gradonačelnika

 12. Ivana Pleić, viša stručna suradnica u Uredu gradonačelnika

 13. Marinko Tomasović, ravnatelj Gradskog muzeja Makarska

 14. Josip Karamatić, ravnatelj Gradske galerije Antuna Gojaka

 15. Petar Kelvišer, predsjednik Udruge „Ruke za bolju Makarsku“

 16. Darko Svaguša, županijski vijećnik Splitsko-dalmatinske županije

 17. Predrag Aranđelović, predstavnik srpske nacionalne manjine

**Predstavnici medija:** HRT Damir Ravlić,RMR, *Makarsko primorje* – Jasna Morović, *Makarska kronika* – Dijana Turić, CROPIX – Ivo Ravlić, TV *Jadran* – Studio Pašalić, *Radio Split* Vedran Ribarević.

Himna „Lijepa naša domovino“

 Predsjednik Gradskog vijeća Marko Ožić-Bebek je na temelju čl. 85. Poslovnika o radu Gradskog vijeća Grada Makarske konstatirao da je sjednici nazočna većina vijećnika.

Na temelju članka 70. Poslovnika o radu Gradskog vijeća Grada Makarske predsjednik Gradskog vijeća Grada Makarske je otvorio sat predviđen za vijećnička pitanja.

**Vijećnik Milan Grbavac** postavlja pitanja:

1. U Ulici Ante Starčevića nema niti jedan koš za smeće, za otpatke. Otpatci se bacaju na travnjak i nogostup. Da li je u planu postavljanje ijednog koša za otpatke? Od kolodvora pa do kraja Ante Starčevića nema niti jedan.
2. Molio bih da se ugovori o poslovnim prostorima, koje koriste političke stranke, dostave svim vijećnicima na uvid sljedeće Gradsko vijeće.

**Zamjenik gradonačelnika Grada Makarske Dražen Nemčić** je odgovorio na postavljeno pitanje:

1. Poslat ćemo komunalne redare da vide kakvo je stanje. Tu je voditelj Pogona za komunalne djelatnosti, ako je to tako, postavit ćemo u skladu sa prostorom odgovarajući broj koševa tako da to nije, ne predstavlja nikakav problem.

**Predsjednik Gradskog vijeća Grada Makarske Marko Ožić-Bebek** je odgovorio na postavljeno pitanje:

1. Evo gradonačelnik kaže da će se dostaviti ugovori svi sljedećih dana.

**Vijećnik Siniša Srzić** postavlja pitanja:

1. Prvo moje pitanje odnosi se na Božićni grad. Proračun Grada Makarske je usvojen i vjerujem da bi danas mogli dobiti i odgovor. Volio bih usmeno plus, minus 50.000,00 kuna nije sada važno, koliki su troškovi Božićnog grada? I zanima me u kojim troškovima je sudjelovala Turistička zajednica grada Makarske pored klizališta. Pitanje postavljam iz razloga što je Božićni grad po mom mišljenju dobar, ali mislim da Makarska zaslužuje još više i moramo tome težit, a uostalom morali bi razmišljat i o otvaranju pojedinih hotela da participiramo i u hladnom pogonu hotela za buduće godine.
2. Vrlo često čitajući razne medije, portale, u vrlo negativnom kontekstu spominje se ime makarske Muzičke škole. Naime kroz portale i novine spominje se jako puno gospođa Kajan, ne znam tko je to, pa uz to razne negativnosti. Molio bih vas da nam kažete što se događa u Muzičkoj školi i što je Grad poduzeo da zaštiti u prvom redu učenike, profesore i instituciju kao što je Muzička škola.
3. Obratila mi se naša sugrađanka gospođa Matković upozoravajući na određene nepravilnosti i mogućim posljedicama u radu laboratorija, laboratorijske dijagnostike i kadroviranje u gradu Makarskoj u laboratoriju. U navedenim navodima vrlo lako se može zaključiti da je onemogućen normalan i kvalitetan rad, a što se odražava na kvalitetu zdravstvene skrbi naših građana i svih drugih korisnika usluga laboratorija. Kako je navedeno u dokumentaciji, dostavljenu u Gradsku upravu, molio bih da mi netko odgovori što je poduzeto po navedenom upozorenju i upitu? Ne želimo valjda da nam dolazi inspekcija Ministarstva zdravstva zbog mogućih propusta, a da o posljedicama i ne razmišljamo. Vezano za to pročitao bih, neću pročitat, nego ću samo kome komentirat dopis Diane Luetić, pročelnice u Županiji koja je navela da u Makarskoj nema više potrebe za rad laboratorija, odnosno da je sasvim dovoljno 1 inženjer i 5 zaposlenika jer da Makarskoj gravitira samo 27 000 ljudi, odnosno 31 000. Mi smo očito bačeni u kategoriju negdi središnje Hrvatske jer nitko, svi zanemarujemo turističku sezonu i 100 000 ljudi dnevno koji gravitiraju prema gradu Makarskoj. Mislim da je to poražavajuće i da ne bi došli u situaciju da ponovo tražimo određene mogućnosti, solucije, molio bih vas da razmotrite dopis gospođe Matković i da vidimo šta možemo napravit jer određene negativnosti u radu su očigledne. Evo jučer sam bio suočen sa radom laboratorija.

**Zamjenik gradonačelnika Grada Makarske Dražen Nemčić** je odgovorio na postavljeno pitanje:

1. Božićni grad kao jedinstvena stavka za sve ne postoji. Znači on je kao i sva ostala događanja su podijeljena između odjela. Znači Božićni grad ima stavka u društvenim djelatnostima, ima prigodna iluminacija za Novu godinu i programe, ima isto tako u društvenim djelatnostima za prigodni program, isto tako u komunalnim djelatnostima za nabavku komunalne opreme, isto tako Pogon ima svoj proračun za nabavku sitnog inventara. Sve te stavke su normalno u skladu sa Proračunom 2019. godine, odnosno rebalansom, tj. osamnaestu ako je bilo nekih izmjena te će isto tako za sljedeću godinu sve biti u skladu, normalno, sa proračunom za 2019. Ja vam mogu izvući pisano, odgovorit točno koje su to stavke, šta je to sve uključivalo, sad napamet stvarno da iz glave iman puno toga. Znači od prigodne dekoracije od zabavnog programa, od nabavke ovih materijala, kućica, onda radova Elektro Makarske koja radi na dekoraciji, programa sam rekao, klizalište je financirala Turistička zajednica, to znate. Mogu vam pisano sve to izvući pa vam dostavit.

**Vijećnik Siniša Srzić je** nadopunio pitanja:

1. Ja zahvaljujem na odgovoru, ali kad se radi financijski plan za to morali bi znat okvirno, plus minus 50.000,00 kuna ne znači ništa, je li to 1.000.000, 1.500.000, 2.000.000, mislim okvirno mi možete reći jer znate šta kad radimo kuću, kad radimo bilo koji projekt, moramo znati financijsku situaciju. To je plan plus minus 50.000,00 kuna neće, ako mi možete okvirno reći, samo da znam.

**Zamjenik gradonačelnika Grada Makarske Dražen Nemčić** je odgovorio na nadopunu pitanja:

1. Okvirno oko 300.000,00 kuna.

**Gradonačelnik Grada Makarske Jure Brkan** je odgovorio na postavljena pitanja:

1. Što se dešava u Glazbenoj školi? Gledajte da nekako skupim stvari, ukratko iako nije lako. Imali smo situaciju u Glazbenoj školi da je ravnatelj gospodin Srzić podnio ostavku. Nakon toga je bio izbor za v.d. ravnatelja Glazbene škole. Izbor znači radi Školsko vijeće u kojem Grad Makarska ima 3 svoja predstavnika delegirana koji ne čine većinu pošto ih je 7 ukupno. Po izboru v.d. bila je sumnja na regularnost izbora v.d. ravnatelja, prijavljeno je bilo prosvjetnoj inspekciji, prosvjetna inspekcija je odgovorila da je sve regularno i u skladu sa zakonom. Poslije toga izbora za v.d. došlo je i do izbora ravnatelja. Na izboru ravnatelja bila su 2 kandidata. Jedan kandidat, ovaj kandidat koji je izabran, priložio je neke stvari od tipa diplome na stranom jeziku i stranom pismu do nekih potvrda o sudjelovanju majke u Domovinskom ratu, dok je drugi kandidat priložio direktno potvrdu da je sudionik Domovinskog rata i branitelj. Ponovno su se javile sumnje, opet je otišlo na prosvjetnu inspekciju da se vidi da li je to sve u skladu sa zakonom. Nije mi tu gospođa Krivić, ali koliko ja znam još nemamo definitivan odgovor da li je to sve u skladu sa zakonom ili nije. Tako da prosvjetna inspekcija ima dosta posla, koliko vidim uključilo se i neki drugi faktori van Školskog vijeća koji idu sa nekim kaznenim prijavama prema DORH-u. To je njihova stvar, ali Grad Makarska u svakom slučaju pazi da bude reda u Glazbenoj školi i da sva djeca u Glazbenoj školi dobiju odgovarajući pedagoški standard koji takve škole zahtijevaju. Institucije su uključene. Mi imamo sastanke sa našim članovima Školskog vijeća koji nas informiraju o tijeku događaja. Koliko ja znam, zasad još nije utvrđeno da je došlo do ikakvih protuzakonitih radnji. I prema tome mi bdijemo nad tim i vidjet ćemo što će inspekcije i ostali organi donijeti svoju presudu. Ako me pitate osobno, da li sam zadovoljan sa radom i načinom te Glazbene škole tu sam subjektivan i kao roditelj dvoje djece koji pohađaju tu školu, nisam zadovoljan. Da li je to do ravnatelja sadašnjeg, bivšeg, to je malo tema za neki širi razgovor, ali generalno Grad Makarska je osnivač Glazbene škole. Glazbena škola nije ničija, nego Grada i građana grada Makarske i svi oni koji misle da je to nečija privatna prčija će se gadno razočarati.
2. Vezano za laboratorij. Da gospođa Matković je dala jedan dopis, dolazila je kod mene na sastanke 2 ili 3 puta. Daje nekakve smjernice šta bi trebalo, koliko bi trebalo. Ja nju razumin kao građanku grada Makarske zabrinutu koja je i strukom kako sam shvatio vezana uz taj dio obavljanja posla. Međutim, ponovno, laboratorij nije od Grada Makarske, laboratorij je Doma zdravlja Splitsko-dalmatinske županije. Svi znate agoniju koju smo imali da godinu dana nije uopće faktički ni radilo, da su se uzorci slavali u Split na analizu pa su se vraćali nazad. Normalno da ima mjesta za poboljšanje, normalno da nitko ne želi da se desi slučaj Metkovića u Makarskoj. To je svima nama jasno. Mi probajemo utjecat koliko god možemo. Županija se bori da, govorim konkretno Županija na svojim ustanovama, županijski Dom zdravlja utječe da taj standard bude što bolji i što dostupniji zdravstvene zaštite građanima i turistima grada Makarske. Kao što ste mogli vidit priliku da Grad Makarska se prvi put ove godine i obavezao na financijsko ulaganje u Dom zdravlja sa 500.000,00 kuna koje smo predvidili za izdvajanje, ne samo konkretno laboratorij, nego generalno u zdravstvu. Težak problem, ali ja mislim da tu kao što smo puno puta utvrdili imamo zajednički stav svi oko toga i upiremo ja mislim svi, oporba i vlast i da stvarno idemo zajednički da to dignemo na jedan bolji i ljudskiji nivo. Međutim kažem vam dugotrajan proces i najgore mi ne baratamo s tim, nije u našim rukama. E sad da i je u našim rukama zakonski okviri su nekakvi postavljeni od kojih se ne može bježat. Evo vidili ste slučaj u Metkoviću tragedija velika na ispada da li bi CRP pomogao ako bi CRP pomogao tko bi radio na njemu, šta bi radio, znači to je živi kupus u hrvatskom zdravstvu, ja to drugačije ne mogu protumačit. Ali nažalost nismo ti koji upravljamo s tim znači to treba sistematski rješavat, a ono što se nas tiče ja vjerujem i ja i svi u ovoj vijećnici, a i sto tako i građani Makarske imamo samo jedan cilj da to bude što bolje i što kvalitetnije. Zahtjev gospođe Matković imam, tumačenje Doma zdravlja je neko drugo. Tko je u pravu, niti imam sudit, niti bi itko uvažio moj sud jer nije u našim rukama. A isto tako kad bi bio u našim rukama tipa Dom zdravlja grada Makarske opet smo u okviru tih zakonskih procedura koje nas ograničavaju na 100 načina. Znači tragična situacija, a opet taj CRP možete ga imat, ali nemate čovjeka koji će upravljat sa njim. Tko se traži? Magistar medicinske biokemije, isto kao i voditelj za laboratorij u Makarskoj godinu i po dana, ako ne i više. Nitko ne želi to da se ponovi. Ja se nadam da će se nekima otvoriti oči na višoj razini i da će nažalost ovaj tragičan dovesti do unapređenja i poboljšanja, tj. ispravka pogreški koje se dešavaju u tome sustavu u hrvatskom zdravstvu. To vam sve govorim kao gradonačelnik, ali isto kao pacijent i građanin grada Makarske nemam vam dati neki konkretan odgovor. Gospođa je dolazila, je sve, ali isto tako i županijski odgovor koji oni tvrde da su prema zakonu, ja tu nažalost ne mogu bit sudac.

*Vijećnik Josip Paunović je pristupio na sjednicu Gradskog vijeća.*

**Vijećnik Siniša Srzić** komentira odgovor:

1. Ja se s vama slažem, mi možemo politički djelovat jer vi ste ipak gradonačelnik, mi smo Gradsko vijeće, Gradska uprava. Ovdje naime se radi o nečemu drugome prekjučer ako ste pratili dnevne vijesti na svim kanalima koje hrvatske imamo ministar Kujundžić je naglasio da je problem koji se rješava u Ministarstvu, koji pokušavaju riješit grad Metković, grad Makarska i Istra. Kaže Istra ništa nije, za Makarsku su otvorili dnevnu bolnicu i pokušat će još riješiti problem i sada analizirajući pismo koje je poslala gospođa Matković i odgovor Županije vidio sam da stvarno bi trebalo, Županija nije korektno odgovorila da ovdje gravitira samo 30 000 stanovnika. Ali ovo kažem isključivo iz razloga kao građanin i kao eventualni pacijent i kao vijećnik Gradskog vijeća da pokušamo još jedanput i politički djelovat da se u Makarskoj riješi problem laboratorija i laboratorijske dijagnostike. Evo samo toliko i hvala vam na odgovoru, ja se s vama slažem po tom pitanju.

**Vijećnica Jagoda Martić** postavlja pitanja:

1. Naime na prošlotjednoj sjednici Gradskog vijeća kada smo raspravljali o onoj odluci o potpori roditeljima za neupisivanje djece u jaslične skupine otvorili smo, odnosno na neki način načeli jedno pitanje koje je nekako ostalo visiti u zraku, odnosno nismo dobili odgovor ili bolje rečeno stav ove Gradske uprave pa stoga sada pitam da li namjeravate u svom mandatu nastaviti sa postepenim smanjivanjem cijena dječjeg vrtića što je započeto za vrijeme vaših prethodnika?
2. Odnosi se na problem Ulice slikara Gojaka, to je znači ona ulica koja ide pored autoškole, dvosmjerna je ulica i tu se često puta na jednoj voznoj traci parkiraju automobili. U nekoliko navrata sam prisustvovala kad se dešavalo da automobili dolaze i s jedne i s druge strane. Ovi koji ulaze iz grada prema gore jednostavno ne mogu proći, napravi se krkljanac, pa evo pitam ili možda sugeriram što Grad može napravit, odnosno da li može na neki način zajedno sa policijom riješit sve one koji se tu privremeno parkiraju jer se zaista stvara problem.

**Gradonačelnik Grada Makarske Jure Brkan** je odgovorio na postavljeno pitanje:

1. Kažete da li ćemo nastaviti sa smanjivanjem cijena u dječjem vrtiću? Kad se za to steknu uvjeti. Trenutno vrtić košta koliko košta, kapaciteta ima koliko ima i mi nismo u mogućnosti smanjivat cijene vrtića. Međutim idemo s ovim nekim drugim mjerama, ali nadamo se da ćemo olakšat našemu građanstvu boravak djece ne samo u vrtiću nego i inače demografski utjecat na bolju sliku grada Makarske. Trenutno nemamo mogućnost za smanjenje cijena u vrtiću, kad se za to steknu uvjeti, bit će nam drago da to napravimo.

**Zamjenik gradonačelnika Grada Makarske Dražen Nemčić** je odgovorio na postavljeno pitanje:

1. Zakon o sigurnosti prometa na cestama: zna se točno uvjeti gdje je dozvoljeno parkiranje, odnosno zaustavljanje i gdje nije, tj. gdje je i pod kojim uvjetima. Koliko se sjećam ima par godina mislim da je baš u Ulici slikara Gojaka bila povučena puna crta pa je pola ulice bilo zadovoljno, pola ulice je bilo nezadovoljno. Tako da uglavnom vidit ćemo po prometnom rješenju, koje će se uskoro naći, nadam se na klupama, i o kojem ćete raspravljati i eventualno ga donijeti šta je predviđeno, a svakako tu nadležnost policije i redara je stvarna i napravit ćemo normalno sve da u te ulice i na području grada Makarske se sve napravi da se ne ugrožava sigurnost prvenstveno pješaka, a onda i svih ostalih sudionika u prometu.

**Vijećnica Jagoda Martić** komentira odgovor:

1. Evo samo gospodinu gradonačelniku, kad sam rekla za smanjivanje cijene vrtića naravno da nitko ne očekuje da se te cijene naglo smanje i da dođu na nekakvu razinu puno primjereniju uvjetima u kojima danas, odnosno vremenu u kojem danas živimo jer roditeljima koji imaju dvoje djece u vrtiću zaista je to velik izdatak. Nego sam jednostavno mislila postepeno nekako osiguravat sredstva pa i 50,00 kuna godišnje nešto znači. Tako na neki način postepenim smanjivanjem da se dođe do neke razumnije cijene. Zato smo i kad smo pričali o onih 360.000,00 kuna s time se zapravo pomaže 36 roditelja, odnosno 36 djece, a u vrtiću ima puno više upisane djece i mislim da bi se na ovaj način pomoglo puno većem broju naših sugrađana.
2. Što se tiče ove Ulice slikara Gojaka mislim da je to, nisam prometni stručnjak, ali mislim da nekakve zabrane kretanja tu već su postavljene i postoje, međutim očito se radi o nesavjesti ili nemaru naših sugrađana jer ta se ista stvar dešavala kad ste proširili onaj ulaz u Matoševu ulicu pa se na tom proširenju onda ljudi su našli zgodno onako da se parkiraju, pa se to sad označilo sa bijelim crtama i tu se više ne parkiraju. Ovdje stvarno, jer evo 2 puta sam ja bila prisutna kad je to, nastane čitav krkljanac jer je ta ulica sama po sebi uska. Tako da evo vidite što se može napravit.

**Vijećnica Gordana Muhtić** postavlja pitanja:

1. Prvo pitanje je vezano uz temu derutnih građevina u gradu Makarskoj kojih ima u većem broju. Neke su dijelom čak i u suvlasništvu Grada, ali u biti su u većem dijelu u privatnom vlasništvu. Mene zanima što Grad može poduzeti oko tih objekata obzirom da one svojim izgledom, osim što estetski narušavaju prije svega predstavljaju opasnost za život i zdravlje ljudi, a ugrožavaju i javnu imovinu. Jedan primjer je bivše odmaralište Pale u samom centru grada, dakle tu u svakom trenutku postoji opasnost da će nešto se urušiti. Još najmanja će biti šteta ako se ošteti javno-prometna površina, ako netko ne bude na toj površini, a osim toga to je ujedno, nažalost, ja to moram kazati, ujedno i leglo štakora i zaista postoji opasnost čak i od širenja i zaraznih bolesti sa tog područja. Dakle zanima me što Grad tu može poduzeti osobito uz primjenu Zakona o komunalnom redu?
2. Drugo pitanje je nastavak sa prošlotjedne sjednice. Naime vaš odgovor koji se odnosio prije svega da Grad Makarska iako nema većinu u Nadzornom odboru Vodovoda jeste za to da se proda zgrada Vodovoda i da se taj novac uloži u Vodovod već po svojem planu ulaganja. Mene zanima da li je onda Grad Makarska istovremeno razmišljao da takav prostor koji se nalazi na atraktivnom mjestu, ali ujedno je i zaista velik prostor, razmišljao da taj prostor otkupi i da ga prenamjeni u nekakav prostor društvene namjene, prije svega u nekakvu svrhu koja će zapravo pogodovat svim građanima, a ne samo da će Grad Makarska eventualno, odnosno Vodovod nešto uprihoditi, a da Grad Makarska će zapravo samo dobiti možda neki novi turistički objekt ili apartmane u samom centru grada? A uz to odmah moram povezat činjenicu da po mojim saznanjima se trenutno radi na izmjenama Zakona koje će dovesti do toga da će se Vodovod Makarska spajati sa vodovodima zaleđa, pa me zanima, u ovome smjeru idem prema gradonačelniku, što je do sada poduzeto u tom smjeru? Da li ste možda išli nekim pismom prema ministarstvu, Vladi, dakle ono zadnji put kad je bilo oko suda Imotski je bio na istoj strani. Da li je sad na istoj strani sa vama ili možda njima odgovara eventualno spajanje, a nama ne?
3. Treće pitanje je vezano evo iako je ta tema danas već bila na ovome Vijeću. Ja prije svega u ime svoje osobno, a i u ime Kluba zaista iskazujem duboko žaljenje zbog smrti djeteta u Metkoviću. Ja iz osobnog iskustva i znam što znači biti u nekakvim nesretnim životnim okolnostima kada vam ili običan ljetni virus uništi kralježnicu ili vam se dogodi ovako, nažalost sa smrtnom posljedicom. Međutim, činjenica je da ovo što je gradonačelnik ranije rekao zaista sustav ne funkcionira. Naš ministar nažalost nema sluha i vjerujem da gradonačelniče možete ipak dodatnim pritiskom, a iza vas će stajati građani, to sam već više puta ponovila i oporba, dakle možete još glasnije prosvjedovati i protiv njegovih izjava. Ako on kaže da je Metković sat vremena od Splita, da je Makarska 30 minuta udaljena od Splita, ako iznese neistinu da je bolnica u Zagvozdu već u funkciji, a obećavao je to da će biti prije ljeta, a sad znamo da je već davno prošlo taj ljetni period, onda nam se pokazuje da nažalost njegovim riječima ne možemo vjerovati. Sada je obećao da će slijediti izmjena Pravilnika o medicinskoj biokemiji pa da će se ipak moći koristiti uređaje CRP, dakle molim vas da još glasnije, da pisanim putem, da javnim otvorenim pismima apelirate na ministra i da mu se izravno obraćate u ime svih građana grada Makarske, svi ćemo vas u tome podržati.

**Zamjenik gradonačelnika Grada Makarske Dražen Nemčić** je odgovorio na postavljeno pitanje:

1. Vezano za derutne građevine. Na području grada Makarske ima ih nekoliko, posebice je problematična baš ta u Ulici Jakše Ravlića gore, znam o kojoj se radi, zato što nisu sređeni imovinski odnosi i stvarno ja čak prije radeći kao redar nisam uspio doći do toga tko je stvarni vlasnik. Imali smo tu problem sa nekim odlaganjem ispod balkona nekoga namještaja. Ja sam doslovno zvao i Jahorina se zove mislim da je tvrtka koja je nasljednik, oni tvrde da jesu, prekosutra se pojavi netko treći i onda netko četvrti i ja mislim da je sve to na sudu i koliko imam informacije čak su neki ministri ili pomoćnici čak u BiH gori bili zatvarani radi te privatizacije, nešto tako. Uglavnom šta Grad tu radi? Grad tu na tome dijelu radi preventivnu deratizaciju. Što može, znači prozori su otvoreni, pazi se normalno da ne dođe do najezde štakora ili nešto tako da bi tu sigurnost građana ne bi trebala doći u pitanje. Zgrada je stabilna, što je najvažnije nije ruševina. Ovi svi sumnjivi otvori koji su bili, mislim da su skinuti i sve je to više-manje zapečećeno. Komunalni redari ja ih mogu opet poslat da vide eventualno u kakvom je stanju da možda imamo neke nove informacije tko je vlasnik da se nešto prominilo pa da možemo s njima vidit šta i kako. Vezano za komunalni red i izgled tu su ovlasti Grada ajmo reći ograničene. Nije da ih nema, ali svakako vidit ćemo što god možemo napravit vezano za to.

**Gradonačelnik Grada Makarske Jure Brkan** je odgovorio na postavljena pitanja:

1. Vodovod, znači prodaja prostora bivše upravne zgrade Vodovoda i pripadajućih parcela. Kao što sam rekao zadnji put Grad Makarska je 50 % vlasnik. Grad Makarska ide u smjeru da poduzeće Vodovod koje je stabilno, posluje već koliki niz godina, kolika mu je tradicija 40-50 godina. Dobro i stabilno i jako poduzeće koje mahom bez kreditnih zaduženja ulaže u infrastrukturu kako opskrbe tako i odvodnje i koje je u biti nadležno za čitavo područje bivše Makarske rivijere od Brela, u biti povučimo od Zadvarja pa sve do Gradca. Grad Makarska će ići prema Nadzornom odboru Vodovoda i ima stav da je taj prostor potrebno po meni prodat. Prodat na način da se ta dobit raspodjeli sukladno već tim dioničarima kako je, a Grad Makarska želi od toga iznosa sagraditi vodospremu u Kotišini. Lokacijska dozvola za vodospremu u Kotišini bit će već idući tjedan izdana po svim saznanjima mojim i nama treba da s time krenemo odmah u program, da odmah krenemo u program građenja, da ishodujemo sve daljnje potrebite radnje i normalno da to treba financirat. Ako će Grad Makarska od prodaje jednog dijela zemljišta dobiti društveno korisno, ja mislim da nema korisnije nego vodoopskrbnost pitke vode u jednome, jedinom trenutno zadnjemu naselju koje nema pitku vodu, ja držim da nema bolje stvari od ulaganja u to. Sve drugo Grad Makarska da otkupljuje nismo predvidili sredstva, niti bi bilo jeftino jer bi ponovno bilo javnim natječajem kao što se mora izdržat pripetavanje i tko zna dokle bi došli do koje cijene postignute. Dalje kupimo zemlju, šta ćemo dalje? Šta ćemo onda gradit i s čime ćemo gradit? Držim da je najjednostavnije poduzeće dobiva sredstva, znači živi kapital, i s tim sredstvima želimo da se napravi vodosprema u Kotišini, ako pritekne još digo. To je moj stav. Što se tiče ovoga što ste rekli nacrt novog zakona, zaboravio sam sad kako se zakon zove, to je jedna izuzetno opasna stvar i takav nacrt mi smo već reagirali na zadnjoj skupštini Vodovoda di smo bili svi dioničari tu, načelnici svih općina. Da vam ukratko pojasnim vama i javnosti što oni žele s tim sada spajanjem. Žele, ne znam ideju čemu to vodi, spojit kažem vam poduzeće Vodovod Makarska, dobro, stabilno poduzeće koje radi svoj posao već dugi niz godina, spojit ga sa gubitašima, sa Vrgorcem i Imotskim. Također u odlučivanju dati i upravljačka prava Vrgorcu i Imotskom, a jedini smo mi u plusu. Nekoliko je tu modela. Znači prvo mjerilo bi se po broju stanovnika i po broju jedinica lokalne samouprave. Vodovod Makarska koji čini 6 jedinica lokalne samouprave i broj stanovnika u oba dva slučaja ako bi ušli u takav jedan spoj mi smo da kažem donji, znači oni nas preglasavaju u oba slučaja, a mi smo u plusu, a oni su gubitaši. Tako da smo mi već krenuli sa pismima, inzistirat ćemo da se to ispravi, tu smo složni svi dioničari poduzeća Vodovod.. Kažem vam vrlo, mislim ne znam čemu, možda je ideja da se takva poduzeća podržu, Vodovod Imotski i ovo, da im da ruke, *o.k*., ali onda ne može i upravljačka prava da im se dodijele. Mi držimo da je najjednostavnije broj brojila, potrošnja, karikiram u potrošnji ako mi trošimo nečega 30, oni svi skupa troše 15, a kako u potrošnji tako i u prihodima. Mi nemamo gubitke tolike koliko oni imaju. Oni imaju ogromne gubitke. Ako triba pomoć, možemo se mi udružit, ali u nas su upravljačka prava sukladno prihodima i isto tako za sve ono dok oni ne isplivaju mi ih možemo podržavat, ali nam sve to trebaju vratit nazad. Tako da mi tu vidili smo i izašli na javno savjetovanje, čini mi se 29.10. taj nacrt, tako da smo odmah reagirali, sastali se i išli s ovim prijedlogom. Tako da ne bojte se tu smo ono baš čisti, suglasni da zaštitimo interes poduzeća.
2. Što se tiče laboratorija i našega ministra Kujundžića koji ne zna po meni ni udaljenosti ni vožnju, ja sam rekao maloprije na odgovor na pitanje gospodina Srzića i kažete da budemo glasniji. Pa ne možemo bit glasniji, pa sjetite se svečane sjednice Dana grada, di smo im rekli u facu sve, pogotovo ministru zdravstva šta triba gradu Makarskoj, a nismo ni od onda šutjeli. Ali nije ovo samo napominjem, kažem, samo problem ministra Kujundžića. Ovo je davno, davno prije počelo i ova erozija hrvatskog zdravstvenog sustava je davno, davno prije, ovo je sada možemo reći ono dno dna. Iako nisam siguran možda možemo još niže otić, možda možemo još niže otić ne mogu reći. Ali ovo je davno prije i tu odgovornost svi ministri prije ministra Kujundžića možda imaju čak i veću nego što ima on. On je doša u momentu kada triba ne znam ni ja, evo gradit brane i zaustavljat potop. Tako da mi ne šutimo i trudimo se da poboljšamo zdravstveni standard i građanima grada, a i našim turistima.

**Vijećnica Gordana Muhtić** komentira odgovor:

1. Ovo što se tiče derutnih građevina, pa ja bih možda predložila da možda Grad Makarska može sudjelovati na određeni način stavljanjem možda kakvih zaštitnih panoa kojim bi se možda takvi objekti bar estetski prikrili od pogleda i istovremeno bi služili kao membrana od eventualnih urušavanja. Dakle još bih vas molila da ako možete da sljedeći put mi kažete ako ne možete sada koji su to još objekti u takvom lošem stanju.
2. Što se tiče ovog drugog odgovora gospodina gradonačelnika nećemo se nikada složiti oko ovog načina na koji predviđate gradnju vodospreme. Činjenica da u proračunu koji ste predvidili od 154.000.000,00 kuna mogli ste predviditi, mogli ste predviditi i sredstva za jednu vodospremu. A kako ste krenuli još ćete izmislit prihode od 160.000.000 pa onda ćete imati viška, tako da se u tom dijelu, ili su planovi nerealni ili je to pitanje da li ćete lokacijsku dozvolu dobiti do donošenja novog Prostornog plana. Dakle taj dio mi je bitan.
3. A ovo treće što ste rekli ja bih zamolila da mi dostavite, da mi u pisanom obliku dostavite to šta ste upućivali Vladi ili ministru, kome ste već rekli, ako je dostupno to vezano za spajanje Vodovoda sa, rekli ste da ste nešto pisali.

**Gradonačelnik Grada Makarske Jure Brkan** odgovara:

1. To je pisano ispred vlasnika dioničara Vodovoda Makarska svih i ispred Nadzornog odbora, dakle nije dokument Grada Makarske, već vlasnika poduzeća.

**Vijećnica Gordana Muhtić** nastavljakomentar odgovora:

1. Ja se ispričavam mislila sam da ste možda vi kao Grad, ako je dostupno javnosti, ako mi možete vi kao jedan od dijelova. Ali u svakom slučaju mislim s obzirom na loša iskustva da sve što ostaje unutar sustava, prigovori koji se odvijaju ovako sa vašeg Nadzornog odbora u Vladi pa nekom tijelu, gdje nije uključena javnost, gdje nema određenog pritiska javnosti, gdje to nije izneseno pred ljude i na kraju će nas dočekat da dođemo pred gotov čin. Dakle kao što je bilo i sa sudom mislim da o ovome, drago mi je da ste danas javno progovorili o tome. Dakle javnost nije bila upućena u ovo. Da ali inače prosječni građanin sigurno ne ulazi i nema pretplatu na e-savjetovanje poput mene, dakle prosječni građanin nije upućen na e-savjetovanje nego ga u pravili tek kada vidi to u nekom Dnevniku ili kada ga dočeka na Vladi već prijedlog zakona i kad dođe u Sabor pola sata prije petka i glasanja u Saboru onda tek se javnost uzbudi. Dakle molila bih vas da eto, drago mi je da ste danas progovorili o tome i da se još više u javnosti govori. Političke elite na jedan način rade a građani, prosječni, nemaju vremena pratiti političku aktivnost.

**Vijećnik Sretan Glavičić** postavlja pitanja:

1. Devastacija na Sv. Petru. Na jednoj od prethodnih sjednica smo bili informirani da ste vi osobno dozvolili da se na Sv. Petru prostor proširi na onome objektu koji je tamo već par godina bio u nekom minimalnom izdanju bez natječaja i svega onoga što bi trebalo napraviti u tom smislu. Međutim, svjesni smo i svjedoci smo toga da je produkt toga svega bila situacija da susjedi, odnosno ljudi koji uzimaju sebi za pravo, devastiraju na drugim površinama na Sv. Petru taj poluotok. Interesira me što poduzimate ili što Gradska uprava poduzima da se to stavi ili vrati u prvobitno stanje i da se zaštiti taj izuzetno vrijedan dio našega grada?
2. U projekciji, odnosno u Proračunu za 2019. i projekciji za 2020. i 2021. koji je usvojen na prošloj sjednici Gradskoga vijeća nigdje nismo našli predviđeni trošak ili plan trošenja sredstava za famozni dio Osejave koji se zove Platno. Mi smo u prvom dijelu ove godine trošili puno vremena i energije dokazivajući što se tamo dešava i na koji način treba zaštiti taj izuzetno vrijedan dio našega grada pa me sad interesira, čak smo imali prezentaciju ovdje i filma gdje ste nam objašnjavali na koji način želite i što napraviti tamo. Spominjalo se da će se i početna stanica žičare kretat sa toga prostora. Međutim kako evo sam i sam rekao nema niti kune predviđene niti '19, niti '20, niti '21 pa me interesira što se dešava sa tim projektom, da li ste odustali i koja su vaša razmišljanja po tom pitanju?
3. Pitanje oko kapitalnog objekta žičare. Zadnji put je kolega vijećnik izrazio zadovoljstvo da se kreće u tom smislu vrlo pozitivno i da će se to realizirati na zadovoljstvo sviju nas. Ja bih samo vas htio i javnost podsjetit da su vaši prethodnici vama ostavili određene završne poslove po pitanju realizacije projekta žičare, a to su u najkraćim crtama izrađeno idejno rješenje sa javnom prezentacijom, studija utjecaja na okoliš koja je stavljena u proceduru usvajanja, raspisan je natječaj za izradu izvedbenog projekta na temelju kojega se dobiva lokacijska dozvola i to negdje početkom 2017. Nažalost taj projekt nije išao u dalju realizaciju jer nije se nitko javio na taj natječaj. Pa me sada interesira pošto ste za 2019. predvidili 750.000,00 kuna za projekt, odnosno za plan žičara na što se ta sredstva odnosu i koji su vam dalji koraci za realizaciju tako značajnog programa? Ja se zahvaljujem unaprijed na odgovoru.

**Gradonačelnik Grada Makarske Jure Brkan** je odgovorio na postavljena pitanja:

Neću dizat tenzije. Znači vi u svojim pitanjima provokativno postavljate pitanje i širite neistine, neću se sad osvrćat, samo moja konstatacija da ne nabrajam sve šta ste slagali.

1. Prva stvar, Sv. Petar. Kaže ja odobrio da se proširi prostor bez natječaja i takve stvari, ja reka. Tko je odobrio? Bio je javni natječaj za jedan objekt na koji je i koji je dobio Marko Jakir sukladno natječaju, sukladno svime. Konstatirali smo da je on izašao izvan gabarita odobrenog i uputili mu zahtjev za uklanjanje sve što se proširio mimo dobivenog dijela putem natječaja. I ovo sada spajat znači ilegalno, totalno ilegalno na crno divljanje tu blizu toga objekta sa ovim objektom nema nikakve veze. Ovo što se sada događa na Sv. Petru to je da je doša netko ilegalno i počeo devastirati prostor. Čovjek je počeo devastirati prostor totalno ilegalno. Grad Makarska je uputio zahtjeve svim nadležnim službama. Napominjem mi nemam direktne ingerencije na tome jer se radi o pomorskom dobru, nije u koncesiji Grada Makarske, nije ništa. Uputili smo dopise, redari su bili i policija je bila, prekršitelj je uhvaćen u djelu, sve je to bilo, otišlo je na sve moguće inspekcije od Županije, Lučke uprave, od Ministarstva zaštite okoliša, Lučke kapetanije. Još od njih čekamo njihove reakcije. Jučer sam inzistirao ponovno da se to ubrza, da se to riješi, da vidimo šta je s tim da imamo neki pravni osnov za postupanje. Pa smo kontaktirali gospodina Željka Kušteru, šefa Lučke kapetanije da dođu na teren, da vidu, da donesu svoj sud. Mi nažalost nemamo mogućnosti trenutno zakonskog postupanja i sve što bi mi tu radili to bi bila jednostavno samovolja koja nema pravnu osnovu. To vam je jasno da možemo to očistit mi sa nekim papirom mi bi to riješili već odavno. Ali stavljat u kontekst jedno, znači tijelo koje ima dobivena rješenja i ovo to je po meni obmanjujete javnost i nije mislim korektno. Znači mi radimo sve i ovaj objekt, ilegalni objekt će biti uklonjen. Ja sam uvjeren da Županija i nadležno tijelo će donijet takvo rješenje ili će bar dat nama pravnu podlogu za postupanje. Takvim stvarima mora se stat u kraj jer to je divljanje nedopustivo.
2. Drugo pitanje: Proračun 2019. Kažete famozno Platno, di su sredstva? Mi smo u izmjenama i dopunama UPU-a Platno i mi te izmjene i dopune još nismo usvojili. Ali ponovno napominjem kao što sam napominja, kao što ste rekli u ovoj godini više puta, Grad Makarska ne misli investirat svoj novac u Platno nego kad ga dovede u fazu sa lokacijskom dozvolom da se raspiše natječaj za koncesiju. Tako da mi ne očekujemo daljnjih troškova po pitanju, dok ne usvojimo UPU, dok ne dobijemo zemljište od Hrvatskih šuma, trenutno to sve sporo ide, oba dva procesa, tako da nemamo šta dalje ni predviđat. Eventualno po izmjenama i dobivanju zemljišta išli bi u izradu idejnog projekta koji nam dovoljan za dobivanje lokacijske dozvole i tada možemo ići na koncesiju. Ali pošto nemamo još vremenski rok kad će to biti, nismo normalno ni predviđali.
3. Žičara. Znači ponovno, objašnjava sam i na Proračunu za 2019., mi sada smo se prijavili na natječaj Ministarstva turizma da nam se daju za izradu idejnog projekta. Idejni projekt žičare u Makarskoj nikad napravljen. U pravu ste postoji studija utjecaja koja još nije dobila svoju glavnu ocjenu i još se čeka da se dobije glavna ocjena, ali natječaj za idejni projekt je stornirala Gradska uprava u prošlom mandatu i nije bio, znači bio je objavljen, ali je bio i storniran. Po mojim informacijama storniran je bio zbog toga, natječaj za idejni projekt u sebi nije sadržavao geodetsku podlogu prihvatne stanice i zbog toga je storniran. A mi ćemo sada nadam se da ćemo dobit sredstva za idejni projekt za izradu, napravit ćemo geodetsku podlogu nakon toga i raspisat javni natječaj da dobijemo idejni projekt. I ponovno sa dobivenim idejnim projektom možemo ići prema lokacijskoj dozvoli i sa takvom lokacijskom dozvolom možemo ići na koncesiju. I to su vam oba dvije faze što se tiče Platna i što se tiče žičare. Mi trenutno ovo sve što radimo na žičari pošto nemamo usvojene izmjene i dopune UPU-a Platno mi i dalje idemo sa početnom stanicom na Zagonu koju imamo i u prostornim planovima i već predviđenu. Idemo na dva kolosijeka i pratit ćemo onaj koji bude brži. A ja vas molim ove neke stvari, ja znam da javnost ovo sluša i da je to možda popularno reći, ali budite bar malo korektni u postavljanju svojih pitanja.

**Vijećnik Sretan Glavičić** komentira odgovor:

1. Zahvaljujem se gradonačelniče. Kad govorite da sam rekao neistinu, da ne koristim grublje riječi, mislim da ste, a i siguran sam, a možemo i provjerit kroz zapisnike, da ste na jednoj od proteklih sjednica kad smo postavili to pitanje oko devastacije Sv. Petra, izgradnje i proširenja toga objekta tamo, rekli da ste vi to osobno dali na svojom željom iz duševnih razloga, iz duševnih razloga tako ste rekli i u tom smjeru je išla moja diskusija. Prva stvar, a ovo što se dalje dešava to je povod vaših duševnih razloga da ljudi uzimaju za pravo da kad je netko na takav duševan način to dobio da i oni na duševne načine samoinicijativno radu i razbijaju. Prema tome mislim da je jedno je povezano s drugim i da jedno vuče drugo, ali se slažem s vama i podržavam vas da radite sve što možete da zaustavite to jer ako se prijeđe preko toga onda možemo očekivati svake godine da nikne jedan novi nelegalni objekt.
2. Što se tiče Platna razumio sam vas, međutim kategorički bi htio da nas obavijestite, znači javnost da li ste odustali sa idejom da se početna stanica žičare kreće sa Osejave?
3. Sa ovih 750.000,00 kuna ćete u 2019. godini znači napraviti ovo sve što ste rekli?

**Vijećnik Ivan Šimić** postavlja pitanja:

1. U prethodnoj raspravi gospodin gradonačelnik je na temu gradske Glazbene škole izrekao izraz strano pismo, pa bih ga molio da mi kaže koje je to strano pismo?
2. Drugo pitanje tražim odgovor. Živi zid, kao jedina politička oporbena stranka u Makarskoj, na traženje još uvijek nema svoje prostorije, a imam informaciju da je osobno premijer Andrej Plenković zabranio da nam se dodijeli prostor u gradu. Ja imam takve informacije pa mi recite, naime vi ste zadržali zgradu komiteta, uzeli ste još neke prostore tamo na Decimi, a u razvoju demokracije u tom smislu ništa nismo napravili pa me zanima je li to istina ili nije.

**Gradonačelnik Grada Makarske Jure Brkan** je odgovorio na postavljena pitanja:

1. Prvo pitanje, o kojem se stranom pismu radi u Glazbenoj školi? Konkretno radilo se o diplomi na ćirilici. Na diplomi iz 1994. godine izdatoj sa Visoke škole u tadašnjem Titogradu, ona je bila na ćirilici, ćirilično pismo, na kojem jeziku crnogorskom ili srpskom ne znam, ali bila je na ćirilici. Ne znam na kojem jeziku, ali u pismu je bila na ćirilici.
2. Kažete, Živi zid nema svoj prostor i da je premijer naredio. Ja takvu informaciju nemam, ali ja držim da u tom kontekstu to bar predsjednik Europske komisije treba naredit tako da očekujemo Junckerov poziv u što skorije vrijeme. Ali nema problema idu sada natječaji svi za korištenje prostora, političkih prostora tako da će bit prilike sigurno da se javite na neki od natječaja.

**Vijećnik Ivan Šimić** komentira odgovor:

1. Kad ste koristili taj izraz strano pismo ćirilica samo bi vam htio reći da je ako želite ući u Hrvatski državni arhiv, a ne poznajete ćirilicu nemate šta tamo tražiti. Pavao Šubić Bribirski, Mladen I., Mladen II., sve njihove isprave su zapravo na ćirilici pa mi nije jasno otkud taj izraz strano pismo. Dakle dobro ste rekli neslužbeno pismo. Gospodine Vranješ, javite se za riječ pristojno. Dakle ja znam o čemu pričam ovdje, jedno je izraz službeno, neslužbeno, jedno je izraz strano pismo, dakle ja znam da vi ne priznajete hrvatsku povijest.

**Zamjenik gradonačelnika Grada Makarske Joze Vranješ** odgovara:

1. Za mene je to strano pismo.

**Vijećnik Ivan Šimić** komentira odgovor:

1. Pa da, time ste stranac.

**Vijećnica Hloverka Novak Srzić** postavlja pitanje:

1. Ja ću samo nekoliko riječi, odnosno pitanje komentar postaviti glede stanja u Domu zdravlja u gradu Makarskoj. Ja mislim da su neke stvari rješive, bilo bi moguće bolje ih riješiti kada bi se doktor Petric, ravnatelj Doma zdravlja Splitsko-dalmatinske županije drugačije prema našem gradu odnosio. Vidimo da on ima isti stav. Zato ja pozivam, da ne kažem prozivam župana Blaženka Bobana, držim ga suodgovornim, kada je doktor Petric biran na ovo mjesto mi znamo da su bile prekršene čak i neki zakonski uvjeti jer njemu je tada bilo ostalo do mirovine samo 2 godine. Ja predlažem gradonačelniku koji se jako zauzeo za ovo pitanje Doma zdravlja, pa i Blaženko Boban je pokazao niz pozitivnih razumijevanja i angažmana za probleme Grada Makarske, da osnujemo jednu delegaciju i poslije blagdana krenemo prema Splitu upozoriti na nemoguće stanje koje nas čeka ne samo za nas građane, nego i u turističkoj sezoni koja nam slijedi.

**Gradonačelnik Grada Makarske Jure Brkan** je odgovorio na postavljeno pitanje:

1. Evo Dom zdravlja po treći put danas. Ne znam kakve su prekršene zakonske odredbe kod izbora, koliko ja znam, i dalje v.d. gospodina Petrica. Nije izabran za stalno. Iskustva svi znate, i javnost zna, naša s gospodinom Petricom i s Domom zdravlja. Međutim imate Odbor za zdravstvo i ja pozdravljam to vi kad god hoćete i kod župana i kod svega, samo naprijed, u kojem god sastavu želite, samo naprijed. Svima nam je isti cilj to od prvog dana govorim.

**Vijećnica Hloverka Novak Srzić** komentira odgovor:

1. Želimo s vama.

**Gradonačelnik Grada Makarske Jure Brkan,** odgovara:

1. Pa dobro idem i ja s vama, nema problema, ajmo juriš. Neću vikat naprid, ja ću za mnom eto, pa da vidimo šta ćemo.

Nakon aktualnog sata, a u skladu s člankom 77. Poslovnika o radu Gradskog vijeća Grada Makarske, predsjednik Gradskog vijeća Grada Makarske je predložio sljedeći:

**Dnevni red**

1. Prijedlog odluke o donošenju izmjena i dopuna UPU-a naselja Zelenka 2
2. Prijedlog odluke o suglasnosti za otkup zemljišta u trasi prometnice OS-1 unutar obuhvata UPU-a Batinići
3. Prijedlog odluke o privremenoj zabrani izvođenja građevinskih radova na području Grada Makarske za 2019. godinu
4. Prijedlog odluke o izboru osobe kojoj će se povjeriti obavljanje poslova obvezatne preventivne dezinsekcije i deratizacije na temelju ugovora o povjeravanju obavljanja poslova
5. Prijedlog odluke o komunalnim djelatnostima koje se obavljaju na temelju koncesije na području Grada Makarske
6. Prijedlog programa utroška sredstava od naknade za zadržavanje nezakonito izgrađene zgrade u prostoru za 2019. godinu
7. Prijedlog odluke o vrijednosti boda komunalne naknade
8. Prijedlog odluke o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada na području Grada Makarske
9. Prijedlog odluke o obavljanju dimnjačarskih poslova
10. Prijedlog odluke o zakupu poslovnog prostora
11. Prijedlog zaključka o davanju suglasnosti na Prijedlog statuta Gradskog muzeja Makarska
12. Prijedlog zaključka o davanju suglasnosti na Prijedlog statuta Gradske galerije Antuna Gojaka
13. Prijedlog zaključka o imenovanju ravnatelja Gradskog muzeja Makarska
14. Prijedlog zaključka o Prijedlogu rješenja o razrješenju mrtvozornika za područje grada Makarske
15. Prijedlog izvješća o provedbi Lokalnog programa djelovanja za mlade Grada Makarske u 2017. godini

**Predsjednik Gradskog vijeća Grada Makarske Marko Ožić-Bebek** je predložio da se dnevni red nadopuni točkom 1. Prijedlog zapisnika s 11. sjednice Gradskog vijeća Grada Makarske održane 14. prosinca 2018. godine, a da se sve prethodne predložene točke pomaknu za jedno mjesto naprijed.

Nakon izmjena prijedloga dnevnog reda od strane predlagatelja predložen je sljedeći:

**Dnevni red**

1. Prijedlog zapisnika s 11. sjednice Gradskog vijeća Grada Makarske održane 14. prosinca 2018. godine
2. Prijedlog odluke o donošenju izmjena i dopuna UPU-a naselja Zelenka 2
3. Prijedlog odluke o suglasnosti za otkup zemljišta u trasi prometnice OS-1 unutar obuhvata UPU-a Batinići
4. Prijedlog odluke o privremenoj zabrani izvođenja građevinskih radova na području Grada Makarske za 2019. godinu
5. Prijedlog odluke o izboru osobe kojoj će se povjeriti obavljanje poslova obvezatne preventivne dezinsekcije i deratizacije na temelju ugovora o povjeravanju obavljanja poslova
6. Prijedlog odluke o komunalnim djelatnostima koje se obavljaju na temelju koncesije na području Grada Makarske
7. Prijedlog programa utroška sredstava od naknade za zadržavanje nezakonito izgrađene zgrade u prostoru za 2019. godinu
8. Prijedlog odluke o vrijednosti boda komunalne naknade
9. Prijedlog odluke o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada na području Grada Makarske
10. Prijedlog odluke o obavljanju dimnjačarskih poslova
11. Prijedlog odluke o zakupu poslovnog prostora
12. Prijedlog zaključka o davanju suglasnosti na Prijedlog statuta Gradskog muzeja Makarska
13. Prijedlog zaključka o davanju suglasnosti na Prijedlog statuta Gradske galerije Antuna Gojaka
14. Prijedlog zaključka o imenovanju ravnatelja Gradskog muzeja Makarska
15. Prijedlog zaključka o Prijedlogu rješenja o razrješenju mrtvozornika za područje grada Makarske
16. Prijedlog izvješća o provedbi Lokalnog programa djelovanja za mlade Grada Makarske u 2017. godini

*Ovako predloženi dnevni red je usvojen jednoglasno s 16 (šesnaest) glasova ZA.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je nastavak održavanja sjednice pravovaljan.

1. **Prijedlog zapisnika s 11. sjednice Gradskog vijeća Grada Makarske održane 14. prosinca 2018. godine**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zapisnika s 11. sjednice Gradskog vijeća Grada Makarske održane 14. prosinca 2018. godine stavio na glasovanje.

*Zapisnik s 11. sjednice Gradskog vijeća Grada Makarske održane 14. prosinca 2018. godine je jednoglasno usvojen sa 16 (šesnaest) glasova ZA.*

1. **Prijedlog odluke o donošenju izmjena i dopuna UPU-a naselja Zelenka 2**

Uvodno obrazloženje Prijedloga odluke o donošenju izmjena i dopuna UPU-a naselja Zelenka 2 je dao voditelj Odsjeka za provedbu dokumenata prostornog uređenja i građenja u Upravnom odjelu za prostorno uređenje i graditeljstvo **Tonći Vuković.**

U ime Kluba vijećnika SDP-HNS-HSU u raspravi je sudjelovao **vijećnik Tonći Bilić** koji je predložio sljedeći amandman:

 **AMANDMAN 1:**

U grafičkom dijela plana, č.zem. 1398 ko Makarska-Makar prenamjenjuje se u

„društvenu namjenu, označava oznakom (D) i odgovarajućom bojom za tu namjenu).

Na raspravu i izlaganje vijećnika i predloženi amandman su odgovorili i dali pojašnjenja **predsjednik Gradskog vijeća grada Makarske Marko Ožić-Bebek**, voditelj Odsjeka za provedbu dokumenata prostornog uređenja i građenja u Upravnom odjelu za prostorno uređenje i graditeljstvo **Tonći Vuković** i **zamjenik gradonačelnika Grada Makarske Joze Vranješ. Vijećnik Tonći Bilić** je dodatno pojasnio podneseni prijedlog amandmana i razloge za isti na što je odgovorio **predsjednik Gradskog vijeća grada Makarske Marko Ožić-Bebek.**

U pojedinačnoj raspravi je sudjelovala **vijećnica Gordana Muhtić,** a na raspravu joj je odgovoriovoditelj Odsjeka za provedbu dokumenata prostornog uređenja i građenja u Upravnom odjelu za prostorno uređenje i graditeljstvo **Tonći Vuković. Vijećnica Gordana Muhtić** je nastavila pojedinačno izlaganje na što joj je dodatna pojašnjenja dao voditelj Odsjeka za provedbu dokumenata prostornog uređenja i građenja u Upravnom odjelu za prostorno uređenje i graditeljstvo **Tonći Vuković. Vijećnica Daniela Primorac** je replicirala na izlaganje vijećnice Gordane Muhtić. **Gradonačelnik Grada Makarske Jure Brkan** je odgovorio na izlaganja iz pojedinačne rasprave vijećnice Gordane Muhtić na što je vijećnica replicirala.

**Vijećnik Siniša Srzić** je sudjelovao u pojedinačnoj raspravi.

U pojedinačnoj raspravi je sudjelovao i **vijećnik Ivan Šimić** kojemu su na izlaganje replicirali **vijećnik Sretan Glavičić** i **vijećnica Gordana Muhtić. Vijećnik Ivan Šimić** je odgovorio na replike. **Vijećnici Siniša Srzić i Tonći Bilić** su replicirali na izlaganje vijećnika Ivana Šimića.

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je zaključio raspravu.

U ime predlagatelja **gradonačelnik Grada Makarske Jure Brkan** ne prihvaća amandman 1 Kluba vijećnika SDP-HNS-HSU

**Predsjednik Gradskog vijeća Grada Makarske Marko Ožić-Bebek** je stavio na glasovanje predloženi amandman.

*Sa 7 (sedam) glasova ZA predloženi amandman nije usvojen.*

*Odluka o donošenju izmjena i dopuna UPU-a naselja Zelenka 2 je usvojena sa 9 (devet) glasova ZA, 6 (šest) glasova PROTIV i 1 (jednim) SUZDRŽANIM glasom.*

1. **Prijedlog** **odluke o suglasnosti za otkup zemljišta u trasi prometnice OS-1 unutar obuhvata UPU-a Batinići**

Uvodno obrazloženje Prijedloga odluke o suglasnosti za otkup zemljišta u trasi prometnice OS-1 unutar obuhvata UPU-a Batinići je dao voditelj Odsjeka za provedbu dokumenata prostornog uređenja i građenja u Upravnom odjelu za prostorno uređenje i graditeljstvo **Tonći Vuković.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić** koja je zatražila da se u Odluku unese ukupan iznos cijene otkupa.Na raspravu i izlaganje vijećnice je odgovorio voditelj Odsjeka za provedbu dokumenata prostornog uređenja i građenja u Upravnom odjelu za prostorno uređenje i graditeljstvo **Tonći Vuković** koji je kazao kako će se Odluka nadopuniti navedenim ukupnim iznosom koji je već iskazan i u obrazloženju Prijedloga odluke. **Vijećnica Gordana Muhtić** je nastavila izlaganje, a dodatna pojašnjenja je dao voditelj Odsjeka za provedbu dokumenata prostornog uređenja i građenja u Upravnom odjelu za prostorno uređenje i graditeljstvo **Tonći Vuković.**.

U pojedinačnoj raspravi je sudjelovao i **vijećnik Siniša Srzić** kojemu je replicirao **vijećnik Ivan Perić. Vijećnik Siniša Srzić** je odgovorio na repliku.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o suglasnosti za otkup zemljišta u trasi prometnice OS-1 unutar obuhvata UPU-a Batinići čiji je sastavni dio i usvojena izmjena od strane predlagatelja stavio na glasovanje.

*Odluka o suglasnosti za otkup zemljišta u trasi prometnice OS-1 unutar obuhvata UPU-a Batinići čiji je sastavni dio i usvojena izmjena od strane predlagatelja je usvojena jednoglasno sa 16 (šesnaest) glasova ZA.*

1. **Prijedlog** **odluke o privremenoj zabrani izvođenja građevinskih radova na području Grada Makarske za 2019. godinu**

Uvodno obrazloženje Prijedloga odluke o privremenoj zabrani izvođenja građevinskih radova na području Grada Makarske za 2019. godinuje dao pročelnik Upravnog odjela za komunalne djelatnosti **Matko Lovreta.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić** koja je zatražila da se u članku 6. Prijedloga odluke doda i Glasnik Grada Makarske 7/2018 s obzirom da su u navedenom bile izmjene i dopune odluke koja prestaje važiti danom stupanja na snagu ovog prijedloga Odluke ako se usvoji. Na izlaganja iz rasprave je odgovorio **gradonačelnik Grada Makarske Jure Brkan** i **predsjednik Gradskog vijeća Grada Makarske Marko Ožić-Bebek.** Pročelnik Upravnog odjela za komunalne djelatnosti **Matko Lovreta** je u ime predlagatelja prihvatio primjedbu za ispravak i nadopunu odluke sukladno zahtjevu vijećnice Gordane Muhtić i navedena primjedba postaje sastavni dio Odluke.

U pojedinačnoj raspravi je sudjelovao **vijećnik Ivan Šimić. Vijećnica Gordana Muhtić** je replicirala na izlaganje.

**Vijećnik Siniša Srzić** je sudjelovao u pojedinačnoj raspravi. Na izlaganje iz rasprave su mu odgovorili **predsjednik Gradskog vijeća Grada Makarske Marko Ožić-Bebek** i **zamjenik gradonačelnika Grada Makarske Dražen Nemčić.**

U pojedinačnoj raspravi je sudjelovala i **vijećnica Hloverka Novak Srzić** kojoj je replicirala **vijećnica Gordana Muhtić. Vijećnica Hloverka Novak Srzić** je odgovorila na repliku. **Vijećnik Siniša Srzić** je replicirao na izlaganje.

U pojedinačnoj raspravi je sudjelovao i **vijećnik Tonći Bilić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o privremenoj zabrani izvođenja građevinskih radova na području Grada Makarske za 2019. godinu čiji je sastavni dio i usvojena izmjena od strane predlagatelja stavio na glasovanje.

*Odluka o privremenoj zabrani izvođenja građevinskih radova na području Grada Makarske za 2019. godinu čiji je sastavni dio i usvojena izmjena od strane predlagatelja je usvojena s 14 (četrnaest) glasova ZA i 1 (jednim) SUZDRŽANIM glasom.*

1. **Prijedlog** **odluke o izboru osobe kojoj će se povjeriti obavljanje poslova obvezatne preventivne dezinsekcije i deratizacije na temelju ugovora o povjeravanju obavljanja poslova**

Uvodno obrazloženje Prijedloga odluke o izboru osobe kojoj će se povjeriti obavljanje poslova obvezatne preventivne dezinsekcije i deratizacije na temelju ugovora o povjeravanju obavljanja poslova je dao pročelnik Upravnog odjela za komunalne djelatnosti **Matko Lovreta.**

S obzirom na to da za raspravu nije bilo prijavljenih vijećnika potpredsjednik Gradskog vijeća Grada Makarske je Prijedlog odluke o izboru osobe kojoj će se povjeriti obavljanje poslova obvezatne preventivne dezinsekcije i deratizacije na temelju ugovora o povjeravanju obavljanja poslova stavio na glasovanje.

*Odluka o izboru osobe kojoj će se povjeriti obavljanje poslova obvezatne preventivne dezinsekcije i deratizacije na temelju ugovora o povjeravanju obavljanja poslova je usvojena jednoglasno s 13 (trinaest) glasova ZA.*

1. **Prijedlog** **odluke o komunalnim djelatnostima koje se obavljaju na temelju koncesije na području Grada Makarske**

Uvodno obrazloženje Prijedloga odluke o komunalnim djelatnostima koje se obavljaju na temelju koncesije na području Grada Makarskeje dao pročelnik Upravnog odjela za komunalne djelatnosti **Matko Lovreta,** koji je kazao, kako se iz Prijedloga odluke briše dio članka 8. koji glasi: „i Odluka o obavljanju komunalne djelatnosti javne rasvjete na temelju ugovora o povjeravanju poslova (Glasnik Grada Makarske broj 6/08)“

U pojedinačnoj raspravi je sudjelovala **vijećnica Hloverka Novak Srzić.**Na izlaganja iz rasprave je odgovorio pročelnik Upravnog odjela za komunalne djelatnosti **Matko Lovreta.**

S obzirom na to da za raspravu više nije bilo prijavljenih vijećnika potpredsjednik Gradskog vijeća Grada Makarske je Prijedlog odluke o komunalnim djelatnostima koje se obavljaju na temelju koncesije na području Grada Makarskestavio na glasovanje.

*Odluka o komunalnim djelatnostima koje se obavljaju na temelju koncesije na području Grada Makarske**je usvojena jednoglasno sa 16 (šesnaest) glasova ZA.*

1. **Prijedlog programa utroška sredstava od naknade za zadržavanje nezakonito izgrađene zgrade u prostoru za 2019. godinu**

Uvodno obrazloženje Prijedloga programa utroška sredstava od naknade za zadržavanje nezakonito izgrađene zgrade u prostoru za 2019. godinu je dao pročelnik Upravnog odjela za komunalne djelatnosti **Matko Lovreta.**

S obzirom na to da za raspravu nije bilo prijavljenih vijećnika potpredsjednik Gradskog vijeća Grada Makarske je Prijedlog programa utroška sredstava od naknade za zadržavanje nezakonito izgrađene zgrade u prostoru za 2019. godinu stavio na glasovanje.

*Program utroška sredstava od naknade za zadržavanje nezakonito izgrađene zgrade u prostoru za 2019. godinu je usvojen jednoglasno sa 16 (šesnaest) glasova ZA.*

1. **Prijedlog odluke o vrijednosti boda komunalne naknade**

Uvodno obrazloženje Prijedloga odluke o vrijednosti boda komunalne naknade je dao pročelnik Upravnog odjela za komunalne djelatnosti **Matko Lovreta.**

S obzirom na to da za raspravu nije bilo prijavljenih vijećnika potpredsjednik Gradskog vijeća Grada Makarske je Prijedlog odluke o vrijednosti boda komunalne naknade stavio na glasovanje.

*Odluka o vrijednosti boda komunalne naknade je usvojena jednoglasno sa 16 (šesnaest) glasova ZA.*

1. **Prijedlog** **odluke o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada na području Grada Makarske**

Uvodno obrazloženje Prijedloga odluke o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada na području Grada Makarskeje dao pročelnik Upravnog odjela za komunalne djelatnosti **Matko Lovreta.**

S obzirom na to da za raspravu nije bilo prijavljenih vijećnika potpredsjednik Gradskog vijeća Grada Makarske je Prijedlog odluke o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada na području Grada Makarske stavio na glasovanje.

*Odluka o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada na području Grada Makarske je usvojena jednoglasno sa 16 (šesnaest) glasova ZA.*

1. **Prijedlog odluke o obavljanju dimnjačarskih poslova**

Uvodno obrazloženje Prijedloga odluke o obavljanju dimnjačarskih poslova je dao pročelnik Upravnog odjela za komunalne djelatnosti **Matko Lovreta.**

U pojedinačnoj raspravi je sudjelovala **vijećnica Gordana Muhtić,** a na izlaganje vijećnice je odgovore dao pročelnik Upravnog odjela za komunalne djelatnosti **Matko Lovreta. Vijećnica Gordana Muhtić** je nastavila pojedinačnu raspravu i predložila da se u članku 14. stavak 1. nakon riječi uređaja za loženje umetne riječi: „u digitalnom obliku“.

U ime predlagatelja **zamjenik** **gradonačelnika Grada Makarske Dražen Nemčić** je prihvatio prijedlog vijećnice i on postaje sastavni dio Prijedloga odluke.

Pročelnik Upravnog odjela za komunalne djelatnosti **Matko Lovreta** je odgovorio na prijedlog pojasnivši kako bi onda u konačnoj varijanti izgledala izmjena odluke u članku 14.

U pojedinačnoj raspravi je sudjelovao i **vijećnik Miro Mucić.**

**Vijećnica Hloverka Novak Srzić** je sudjelovala u pojedinačnoj raspravi.

U pojedinačnoj raspravi je sudjelovao i **vijećnik Sretan Glavičić,** a na izlaganje vijećnika je odgovorio **zamjenik** **gradonačelnika Grada Makarske Dražen Nemčić**

S obzirom na to da za raspravu više nije bilo prijavljenih vijećnika potpredsjednik Gradskog vijeća Grada Makarske je Prijedlog odluke o obavljanju dimnjačarskih poslova, koje je sastavni dio i prihvaćena izmjena od strane predlagatelja, stavio na glasovanje.

*Odluka o obavljanju dimnjačarskih poslova, koje je sastavni dio i prihvaćena izmjena od strane predlagatelja, je usvojena jednoglasno sa 15 (petnaest) glasova ZA.*

1. **Prijedlog odluke o zakupu poslovnog prostora**

Uvodno obrazloženje Prijedloga odluke o zakupu poslovnog prostora je dao pročelnik Upravnog odjela za komunalne djelatnosti **Matko Lovreta** koji je predložio izmjenu Prijedloga odluke.

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić** koja je zatražila da se u preambuli Prijedloga odluke navedu i *Narodne novine* u kojima je zadnja izmjena Zakona o zakupu i kupoprodaji poslovnog prostora. **Vijećnica Gordana Muhtić** je kazala kako sukladno navedenim izmjenama Zakona je potrebno izmijeniti i Prijedlog odluke u pojedinim člancima jer nije usklađen sa posljednjim izmjenama Zakona.

**Gradonačelnik Grada Makarske Jure Brkan** predlaže da se Prijedlog odluke o zakupu poslovnog prostora povuče s 12. sjednice Gradskog vijeća, doradi i uskladi sa Zakonom i ponovno stavi na dnevni red sljedeće sjednice Gradskog vijeća Grada Makarske.

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 13 od 17 vijećnika kao i da je nastavak održavanja sjednice pravovaljan.

 Tajnica Gradskog vijeća Grada Makarske **Lara Rakušić Ivanković** je nakon pauze vijećnike upozorila na članak 53. stavak 3. Poslovnika o radu Gradskog vijeća Grada Makarske kojim je regulirano skidanje odluke s dnevnog reda i ponovno stavljanje na dnevni red.

**Predsjednik Gradskog vijeća Grada Makarske Marko Ožić-Bebek** je predložio da Gradsko vijeće donese Zaključak o izradi Odluke o zakupu poslovnog prostora kojim bi se naložilo Upravnom odjelu za komunalne djelatnosti Grada Makarske da Prijedlog odluke o zakupu poslovnog prostora uskladi s primjedbama iznesenim na 12. sjednici Gradskog vijeća te je pripremi za prvu sljedeću sjednicu Gradskog vijeća

U ime Kluba vijećnika SDP-HNS-HSU u raspravi je sudjelovao **vijećnik Sretan Glavičić** koji je kazao kako se slaže i prihvaća prijedlog predsjednika Gradskog vijeća.

S obzirom na to da za raspravu više nije bilo prijavljenih vijećnika potpredsjednik Gradskog vijeća Grada Makarske je Prijedlog zaključka o izradi Odluke o zakupu poslovnog prostora kojim se nalaže Upravnom odjelu za komunalne djelatnosti Grada Makarske da Prijedlog odluke o zakupu poslovnog prostora uskladi s primjedbama iznesenim na 12. sjednici Gradskog vijeća te je pripremi za prvu sljedeću sjednicu Gradskog vijeća stavio na glasovanje.

*Zaključak o izradi Odluke o zakupu poslovnog prostora kojim se nalože Upravnom odjelu za komunalne djelatnosti Grada Makarske da Prijedlog odluke o zakupu poslovnog prostora uskladi s primjedbama iznesenim na 12. sjednici Gradskog vijeća te je pripremi za prvu sljedeću sjednicu Gradskog vijeća je usvojen jednoglasno s 15 (petnaest) glasova ZA.*

1. **Prijedlog zaključka o davanju suglasnosti na Prijedlog statuta Gradskog muzeja Makarska**

Uvodno obrazloženje Prijedloga zaključka o davanju suglasnosti na Prijedlog statuta Gradskog muzeja Makarska je dao ravnatelj Gradskog muzeja Makarska **Marinko Tomasović.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Prijedlog statuta Gradskog muzeja Makarska stavio na glasovanje.

*Zaključak o davanju suglasnosti na Prijedlog statuta Gradskog muzeja Makarske je usvojen jednoglasno sa 15 (petnaest) glasova ZA.*

1. **Prijedlog zaključka o davanju suglasnosti na Prijedlog statuta Gradske galerije Antuna Gojaka**

Uvodno obrazloženje Prijedloga zaključka o davanju suglasnosti na Prijedlog statuta Gradske galerije Antuna Gojaka je dao ravnatelj Gradske galerije Antuna Gojaka **Josip Karamatić.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Prijedlog statuta Gradske galerije Antuna Gojaka stavio na glasovanje.

*Zaključak o davanju suglasnosti na Prijedlog statuta Gradske galerije Antuna Gojaka je usvojen jednoglasno sa 15 (petnaest) glasova ZA.*

1. **Prijedlog zaključka o imenovanju ravnatelja Gradskog muzeja Makarska**

Uvodno obrazloženje Prijedloga zaključka o imenovanju ravnatelja Gradskog muzeja Makarska je dao član Odbora za izbor i imenovanje **Miro Mucić**.

Uvodno obrazloženje Prijedloga zaključka o imenovanju ravnatelja Gradskog muzeja Makarska je dao v.d. pročelnika Upravnog odjela za društvene djelatnosti **Dražen Kuzmanić.**

**Vijećnik Siniša Srzić** je sudjelovao u pojedinačnoj raspravi.

U ime Kluba vijećnika SDP-HNS-HSU u raspravi je sudjelovao **vijećnik Sretan Glavičić.**

U pojedinačnoj raspravi je sudjelovala **vijećnica Gordana Muhtić.**

U ime Kluba vijećnika HDZ-a u raspravi je sudjelovao **predsjednik Gradskog vijeća Marko Ožić-Bebek.**

**Vijećnik Ivan Šimić** je sudjelovao u pojedinačnoj raspravi.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o imenovanju ravnatelja Gradskog muzeja Makarska stavio na glasovanje.

*Zaključak o imenovanju ravnatelja Gradskog muzeja Makarska je usvojen jednoglasno s 15 (petnaest) glasova ZA.*

1. **Prijedlog zaključka o Prijedlogu rješenja o razrješenju mrtvozornika za područje grada Makarske**

Uvodno obrazloženje Prijedloga zaključka o Prijedlogu rješenja o razrješenju mrtvozornika za područje grada Makarske je dao v.d. pročelnika Upravnog odjela za društvene djelatnosti **Dražen Kuzmanić.**

U pojedinačnoj raspravi je sudjelovala **vijećnica Gordana Muhtić.**

**Vijećnik Sretan Glavičić** je sudjelovao u pojedinačnoj raspravi.

**Gradonačelnik Grada Makarske Jure Brkan** je odgovorio na raspravu vijećnika.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o Prijedlogu rješenja o razrješenju mrtvozornika za područje grada Makarske stavio na glasovanje.

*Zaključak o Prijedlogu rješenja o razrješenju mrtvozornika za područje grada Makarske je usvojen jednoglasno s 15 (petnaest) glasova ZA.*

1. **Prijedlog** **izvješća o provedbi Lokalnog programa djelovanja za mlade Grada Makarske u 2017. godini**

Uvodno obrazloženje Prijedloga izvješća o provedbi Lokalnog programa djelovanja za mlade Grada Makarske u 2017. godini je dala predstojnica Ureda gradonačelnika **Lara Rakušić Ivanković** koja je kazala kako se radi o izvješću za 2017. godinu iako je greškom u izvješću navedeno da se radi o izvješću za 2018. godinu.

Uvodno obrazloženje Prijedloga izvješća o provedbi Lokalnog programa djelovanja za mlade Grada Makarske u 2017. godini je dao **Petar Kelvišer** predsjednik Udruge „Ruke za bolju Makarsku“.

U ime Kluba vijećnika SDP-HNS-HSU u raspravi je sudjelovala **vijećnica Jagoda Martić.**

U ime Kluba vijećnika HDZ-a u raspravi je sudjelovao **predsjednik Gradskog vijeća Marko Ožić-Bebek.**

**Vijećnik Siniša Srzić** je sudjelovao u pojedinačnoj raspravi, a na izlaganje mu je replicirala **vijećnica Jagoda Martić.** Predsjednik Udruge „Ruke za bolju Makarsku“ **Petar Kelvišer** je odgovorio na izlaganja.

**Vijećnik Ivan Šimić** je sudjelovao u pojedinačnoj raspravi.

**Vijećnik Siniša Srzić** je replicirao na odgovorpredsjednika Udruge „Ruke za bolju Makarsku“ **Petra Kelvišera,** na što je navedeni odgovorio.

**Gradonačelnik Grada Makarske Jure Brkan** je postavio pitanja na koja je odgovore dao predsjednik Udruge „Ruke za bolju Makarsku“ **Petar Kelvišer.**

U pojedinačnoj raspravi je sudjelovala **vijećnica Gordana Muhtić.**

**Vijećnik Josip Paunović** je sudjelovao u pojedinačnoj raspravi.

Predsjednik Udruge „Ruke za bolju Makarsku“ **Petar Kelvišer** je odgovorio na izlaganja.

**Zamjenik gradonačelnika grada Makarske Joze Vranješ** jepostavio pitanja na koja je odgovore dao predsjednik Udruge „Ruke za bolju Makarsku“ **Petar Kelvišer.**

U pojedinačnoj raspravi je sudjelovao **vijećnik Ivan Kotarac,** a na izlaganje **je** odgovorio predsjednik Udruge „Ruke za bolju Makarsku“ **Petar Kelvišer.**

**Vijećnica Gordana Muhtić** je replicirala na odgovor, a na repliku je odgovorio predsjednik Udruge „Ruke za bolju Makarsku“ **Petar Kelvišer.**

**Predsjednik Gradskog vijeća Marko Ožić-Bebek** je sudjelovao u pojedinačnoj raspravi.

**Vijećnica Hloverka Novak Srzić** je sudjelovala u pojedinačnoj raspravi.

**Vijećnik Sretan Glavičić** je sudjelovao u pojedinačnoj raspravi.

Predsjednik Udruge „Ruke za bolju Makarsku“ **Petar Kelvišer** je odgovorio na izlaganja.

**Vijećnica Hloverka Novak Srzić** je replicirala na izlaganje.

**Vijećnik Tonći Bilić** je replicirao na izlaganje vijećnika Sretana Glavičića.

**Vijećnica Hloverka Novak Srzić** je imala primjedbu na rad predsjednika Gradskog vijeća vezano uz postavljanje upita gradonačelnika i zamjenika predsjedniku Udruge „Ruke za bolju Makarsku“.

**Predsjednik Gradskog vijeća Marko Ožić-Bebek** je odgovorio vijećnici vezano za primjedbu.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog izvješća o provedbi Lokalnog programa djelovanja za mlade Grada Makarske u 2017. godini stavio na glasovanje.

*Izvješće o provedbi Lokalnog programa djelovanja za mlade Grada Makarske u 2017. godini sa 6 (šest) glasova ZA i 8 (osam) SUZDRŽANIH glasova nije usvojeno.*

Sjednica je završila u 15 sati.

Zapisnik vodio:

Tonći Batinić, dipl. iur.

 **Tajnica**              **Predsjednik**

 **Gradskog vijeća**               **Gradskog vijeća**

Lara Rakušić Ivanković, dipl. iur.                                 Marko Ožić-Bebek, dr. med.v.r.